《百字令 题桃蹊雪院本》
清代·钱瑗

馀生有几，最难得、挨到收梢时节。妨命祗缘才太艳，倒受千般磨劫。

锦字缄情，绿华写恨，泪点成红雪。至今溪畔，但闻流水呜咽。

遥见狂虏氛中，桃花一骑，绝代倾城色。直算望夫山下殒，栀子同心先结。

兵气飞扬，愁云惨淡，魂冷天边月。我来题曲，冻痕冰指如铁。

作者简介：字玉爰，宛平人，诸生符祚女。有《小玲珑鲂词》。